Politiet efterlyser en sølvgrå Ford Mondeo, der er flygtet fra gerningsstedet.

En 31-årig mand blev søndag aften skudt i den ene skulder og balle i Taastrup øst for København.

Kort efter midnat er han i tilstand kritisk.

- Han er i akut livsfare, siger vagtchef Brian Munck fra Københavns Vestegns Politi til Ritzau.

I første omgang lød det ellers, at den 31-åriges skader ikke var livstruende. Hans tilstand er dog blevet værre.

Skyderiet skete ved en Netto-butik på Høje Taastrup Vej, hvor der er fundet en del patronhylstre til et ni-millimeter våben.

Ifølge vagtchefen kan der både være tale om en pistol, riffel eller maskinpistol.

- Der er to skudhuller i butikkens vinduer, sagde han søndag aften til TV 2.

Skyderi i Taastrup. Foto: Local Eyes / TV 2

Søndag aften blev området omkring Netto-butikken afspærret, mens hundepatruljer undersøgte stedet.

Politiet efterlyser nu en sølvgrå Ford Mondeo, der er flygtet fra stedet.

Københavns Vestegns Politi vil ikke umiddelbart af- eller bekræfte, at skyderiet skal være banderelateret.

- Det er svært at sige med sikkerhed endnu. Vi kan ikke udelukke det, men man skal være varsom med at sige, at det er banderelateret, fortalte vagtchefen søndag aften til TV 2.

Ingen er endnu anholdt efter skudepisoden.